Liidetud kohtuasjad C‑293/12 ja C‑594/12

Digital Rights Ireland Ltd

versus

Minister for Communications, Marine and Natural Resources jt ja Kärntner Landesregierung jt

(eelotsusetaotlused, mille on esitanud High Court (Iirimaa) ja Verfassungsgerichtshof)

„Elektrooniline side — Direktiiv 2006/24/EÜ — Üldkasutatavad elektroonilised sideteenused või üldkasutatavate sidevõrkude teenused — Selliste teenustega kaasnevate või nende käigus töödeldud andmete säilitamine — Kehtivus — Euroopa Liidu põhiõiguste harta artiklid 7, 8 ja 11”

Kokkuvõte – Euroopa Kohtu otsus (suurkoda), 8. aprill 2014

Põhiõigused – Euroopa Liidu põhiõiguste harta – Hartaga tunnustatud õiguste ja vabaduste teostamise piiramine – Tingimused – Üldkasutatavate elektrooniliste sideteenuste või üldkasutatavate sidevõrkude teenustega kaasnevate või nende käigus töödeldud andmete säilitamine – Direktiiv 2006/24 – Sideteenuste või sidevõrkude pakkujate kohustus säilitada teatavaid andmeid, et teha need vajadusel pädevatele siseriiklikele asutustele kättesaadavaks – Proportsionaalsuse põhimõtte rikkumine

Põhiõigused – Euroopa Liidu põhiõiguste harta – Hartaga tunnustatud õiguste ja vabaduste teostamise piiramine – Tingimused – Üldkasutatavate elektrooniliste sideteenuste või üldkasutatavate sidevõrkude teenustega kaasnevate või nende käigus töödeldud andmete säilitamine – Direktiiv 2006/24 – Sideteenuste või sidevõrkude pakkujate kohustus säilitada teatavaid andmeid, et teha need vajadusel pädevatele siseriiklikele asutustele kättesaadavaks – Põhiõiguste olemuse kahjustamine – Puudumine – Avaliku julgeoleku kaitsmise eesmärk

Põhiõigused – Euroopa Liidu põhiõiguste harta – Eraelu austamine – Isikuandmete kaitse – Üldkasutatavate elektrooniliste sideteenuste või üldkasutatavate sidevõrkude teenustega kaasnevate või nende käigus töödeldud andmete säilitamine – Direktiiv 2006/24 – Sideteenuste või sidevõrkude pakkujate kohustus säilitada teatavaid andmeid, et teha need vajadusel pädevatele siseriiklikele asutustele kättesaadavaks – Riive harta artiklite 7 ja 8 tähenduses

Üldkasutatavate elektrooniliste sideteenuste või üldkasutatavate sidevõrkude pakkujatele direktiivi 2006/24 (mis käsitleb üldkasutatavate elektrooniliste sideteenuste või üldkasutatavate sidevõrkude pakkujate tegevusega kaasnevate või nende töödeldud andmete säilitamist ja millega muudetakse direktiivi 2002/58) artiklitega 3 ja 6 pandud kohustus säilitada teatud aja jooksul isiku eraelu ja sideseanssidega seotud andmeid, nagu on ette nähtud direktiivi artiklis 5, kujutab endast Euroopa Liidu põhiõiguste harta artikliga 7 tagatud õiguste riivet. Ka direktiivi 2006/24 artiklid 4 ja 8, mis sätestavad reeglid pädevate siseriiklike asutuste juurdepääsu kohta andmetele, kujutavad endast harta artikliga 7 tagatud õiguste riivet. Samamoodi riivab direktiiv 2006/24 harta artikliga 8 tagatud põhiõigust isikuandmete kaitsele, sest direktiiv näeb ette isikuandmete töötlemise. Tegemist on ulatusliku riivega, mida tuleb pidada eriti raskeks. Lisaks võib asjaolu, et andmete säilitamine ja hilisem kasutamine toimub abonenti või registreeritud kasutajat sellest teavitamata, tekitada asjassepuutuvates isikutes tunde, et nende eraelu pidevalt jälgitakse. (vt punktid 34–37)

Vastavalt Euroopa Liidu põhiõiguste harta artikli 52 lõikele 1 tohib hartaga tunnustatud õiguste ja vabaduste teostamist piirata ainult seadusega ja nende olemust arvestades ning proportsionaalsuse põhimõtte kohaselt võib nende õiguste ja vabaduste piiranguid seada üksnes juhul, kui need on vajalikud ning vastavad tegelikult liidu tunnustatud üldist huvi pakkuvatele eesmärkidele või kui on vaja kaitsta teiste isikute õigusi ja vabadusi. Esiteks, kuigi direktiiviga 2006/24 (mis käsitleb üldkasutatavate elektrooniliste sideteenuste või üldkasutatavate sidevõrkude pakkujate tegevusega kaasnevate või nende töödeldud andmete säilitamist ja millega muudetakse direktiivi 2002/58) sätestatud andmete säilitamine on eraelu puutumatuse põhiõiguse ja teiste harta artiklis 7 ette nähtud õiguste raske riive, ei ole see siiski selline, et kahjustaks nende õiguste olemust, sest direktiivi artikli 1 lõikest 2 nähtuvalt ei luba direktiiv elektroonilise side sisuga tutvumist. Andmete säilitamine ei ole ka selline, et see kahjustaks harta artiklis 8 ette nähtud isikuandmete kaitse põhiõiguse olemust, kuna direktiivi 2006/24 artikkel 7 sisaldab andmekaitse ja andmete turvalisuse kohta käivat sätet. Teiseks, direktiivi 2006/24 artikli 1 lõikest 1 nähtuvalt on direktiivi peamine eesmärk tagada, et need andmed oleksid kättesaadavad iga liikmesriigi riiklikus õiguses määratletud raskete kuritegude uurimiseks, avastamiseks ja kohtus menetlemiseks. Seega on direktiivi peamine eesmärk aidata kaasa võitlusele raske kuritegevuse vastu ja seeläbi avalikule julgeolekule. Järelikult vastab direktiivis 2006/24 sätestatud andmete säilitamine eesmärgiga teha need vajadusel pädevatele siseriiklikele asutustele kättesaadavaks tõepoolest üldist huvi pakkuvale eesmärgile. (vt punktid 38–41 ja 44)